b'\n_START_ARTICLE_\nJanez Tav\xc4\x8dar (\xc5\xa1kof)\n_START_SECTION_\n\xc5\xbdivljenje in delo\n_START_PARAGRAPH_\nTav\xc4\x8dar se je rodil okoli leta 1544 kme\xc4\x8dki dru\xc5\xbeini v \xc5\xa0tanjelu (po splo\xc5\xa1nem mnenju, oziroma po ljudskem izro\xc4\x8dilu pa v Dutovljah oz. Krepljah|), umrl v Gradcu, pokopan pa je v Gornjem Gradu. Na Dunaju, kjer je \xc5\xa1tudiral bogoslovje je bil Tav\xc4\x8dar vpisan kot\xc2\xa0\xc2\xbbde Sancto Michaele Carnus\xc2\xab\xc2\xa0in\xc2\xa0\xc2\xbbGoritiensis\xc2\xab, nedvomno torej bli\xc5\xbenji rojak svojih prednikov ljubljanskih \xc5\xa1kofov U. Textorja in Konrada Glu\xc5\xa1i\xc4\x8da. Sveto ma\xc5\xa1ni\xc5\xa1ko posve\xc4\x8denje je prejel 27. marca 1569. Od 1571 je bil \xc5\xbeupnik v Komnu (za K. Glu\xc5\xa1i\xc4\x8dem), od 1574 mestni \xc5\xbeupnik v Gorici, od 1577 tu arhidiakon oglejskega patriarhata, od 1578 pa reformacijski komisar za dekanijo Kranj. Po smrti \xc5\xa1kofa Radli\xc4\x8da je 1. marca 1580 predlagal nadvojvoda Karel Tav\xc4\x8darja za ljubljanskega \xc5\xa1kofa, brez ugovora je bil \xc5\xbee 20. maja potrjen in prejel avgusta 1580 \xc5\xa1kofovsko posve\xc4\x8denje, prvo \xc5\xa1kofovsko opravilo je imel 30. oktobra 1580 v Gornjem Gradu. Tav\xc4\x8dar je v Ljubljani bival le malokdaj. \xc5\xa0kofijo je v prvih letih upravljal iz svoje rezidence v Gornjem Gradu. Dne 24. septembra 1584 ga je nadvojvoda Karel imenoval za svojega svetnika in de\xc5\xbeelnega namestnika v Gradcu, kar je \xc5\xa1e stopnjevalo Tav\xc4\x8derjeva bivanje zunaj \xc5\xa1kofije. Pred smrtjo je Tav\xc4\x8dar za naslednika priporo\xc4\x8dil nadvojvodi Ferdinandu ljubljanskega stolnega dekana in pridigarja Hrena. Umrl je v Gradcu, po smrti so truplo prepeljali v Gornji Grad, kjer so ga pokopali, \xc5\xa1kof Hren pa je dal postaviti nagrobnik.'